…………………

………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО****Г-Н ЯВОР ГЕЧЕВ** | **ОДОБРИЛ,****МИНИСТЪР НА ЗЕМЕДЕЛИЕТО:****ЯВОР ГЕЧЕВ** |

**ДОКЛАД**

**от Георги Събев – заместник-министър на земеделието**

**Относно:** Проект на заповед за утвърждаване на Методика по мярка 11 „Биологично земеделие” от Програмата за развитие на селските райони за периода 2014 – 2020 г.

**УВАЖАЕМИ ГОСПОДИН МИНИСТЪР,**

На основание чл. 10в от Закона за подпомагане на земеделските производители, внасям за издаване заповед за утвърждаване на Методика по мярка 11 „Биологично земеделие” от Програмата за развитие на селските райони за периода 2014 – 2020 г.

**Причини, които налагат приемането на акта**

Общата селскостопанска политика се прилага при споделено управление между държавите членки и Европейския Съюз, както е видно от чл. 4 и 5 от Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвет (ОВ, L 347/549 от 20 декември 2013 г.), наричан по – нататък „Регламент (ЕС) № 1306/2013“. Този регламент оставя на държавите членки да организират своите системи за управление на отношенията с отделните бенефициери. Следователно, държавите членки са тези, които трябва да установят процедури за обработване на заявленията, пряко информиране на земеделските стопани за решенията за плащане и извършване на тези дейности в рамките на определен срок. Тъй като такива процедури по принцип са въпрос на отношения между националната администрация и земеделския стопанин, те следва да бъдат определени в националното законодателство.

Делегиран регламент (ЕС) 2022/1172 на Комисията от 4 май 2022 година за допълнение на Регламент (ЕС) 2021/2116 на Европейския парламент и на Съвета по отношение на интегрираната система за администриране и контрол в рамките на общата селскостопанска политика и прилагането и изчисляването на административните санкции във връзка с предварителните условия Делегиран регламент (ЕС) № 640/2014 се отменя, считано от 1 януари 2023 г. Той обаче продължава да се прилага за:

а) заявленията за подпомагане за директни плащания, подадени преди 1 януари 2023 г.;

б) исканията за плащане, подадени във връзка с мерки за подпомагане, които се прилагат съгласно Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони и за отмяна на Регламент (ЕО) № 1698/2005 на Съвета (ОВ, L 347/487 от 20 декември 2013 г.), наричан по-нататък „Регламент (EC) № 1305/2013“;

в) системата за контрол и административните санкции по отношение на правилата за кръстосано съответствие.“.

Такива искания за плащане са заявленията за плащане по мярка 11 „Биологично земеделие“, която е мярка по чл. 29 от Регламент (EC) № 1305/2013.

В рамките на общата селскостопанска политика държавите членки следва да приемат всички необходими законови, подзаконови и административни разпоредби и да вземат всички необходими мерки с оглед осигуряването на ефективна защита на финансовите интереси на Съюза, по-специално:

а) проверяват законността и редовността на операциите, финансирани от Фондовете;

б) осигуряват ефективни превантивни мерки срещу измами, особено в областите с по-висок риск, които да имат възпиращ ефект, като вземат предвид разходите и ползите, както и пропорционалността на мерките;

в) предотвратяват, разкриват и отстраняват нередности и измами;

г) налагат санкции, които са ефективни, възпиращи и пропорционални в съответствие с правото на Съюза, или ако такова не съществува, с националното право, и завеждат съдебни дела с тази цел, ако е необходимо;

д) възстановяват неправомерните плащания с лихви и завеждат съдебни дела за целта, според случая. Държавите членки създават ефективни системи за управление и контрол, за да гарантират спазването на законодателството, уреждащо схемите за подпомагане на Съюза, целящи да се сведе до минимум рискът от нанасяне на финансови вреди на Съюза.

В тази връзка е предвидено на европейско ниво осъществяване на проверки, които включват системни административни проверки на всички заявления за подпомагане и искания за плащане, както и проверки на място. Тези проверки се осъществяват чрез Разплащателните агенции или упълномощените да действат от тяхно име органи. Съгласно чл. 75 от Регламент (ЕС) № 1306/2013 плащанията се осъществяват в периода от 1 декември до 30 юни на следващата календарна година. Тези плащания не се извършват преди да са приключили проверките на условията за допустимост, които държавите членки трябва да осъществяват. Плащанията могат да бъдат в пълен размер или в съответното процентно намаление, когато са констатирани неспазвания на ангажиментите или на други задължения от страна на бенефициентите. За да се постигне реален възпиращ ефект, е необходимо да са извършени проверките и на база констатираните резултати да се установят пропорционални и ефективни мерки – съответните проценти намаления в предоставяната помощ. Към момента на подаване на заявленията за подпомагане или заявленията за плащане тази информация не е налице. Тя е резултат от контролната дейност на Разплащателна агенция, но бенефициентите са информирани какъв ангажимент доброволно се съгласяват да поемат и какви задължения да изпълняват. В чл. 63 от Регламент (ЕС) № 1306/2013 e предвидено, че ако се установи, че даден бенефициер не изпълнява критериите за допустимост, ангажиментите или други задължения, свързани с условията за предоставяне на помощта или подкрепата, предвидена в секторното законодателство в областта на селското стопанство, помощта не се изплаща или се оттегля изцяло или частично. Следователно още към момента на подаване на съответното заявление бенефициентите са информирани, че исканата от тях сума може да бъде намалена, ако не спазват доброволно поетия ангажимент.

В националната нормативна уредба на Република България процедурите за обработване на заявления за подпомагане и заявленията за плащане са определени в наредби, издавани от министър на земеделието, съгласно чл. 9а, т. 2 от Закона за подпомагане на земеделските производители. По подадени заявления за подпомагане и заявления за плащане по мярка 11 „Биологично земеделие“ условията и редът за извършване на проверките, както и условията за допустимост, са регламентирани в Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. (ДВ, бр. 16 от 2015 г.), наричана по – нататък „Наредба № 4 от 2015 г.“. Съгласно чл. 9 и чл. 41, ал. 3 и 4 от цитираната наредба във връзка с чл. 4, ал. 9 и 10 от Наредба № 5 от 2009 г. за условията и реда за подаване на заявления по схеми и мерки за директни плащания (ДВ, бр. 22 от 2009 г.) приемът на заявления за подпомагане и заявления за плащане се осъществява след заповед на министъра на земеделието.

Както се посочи, съгласно чл. 75 от Регламент (ЕС) № 1306/2013 плащанията се осъществяват в периода от 1 декември до 30 юни на следващата календарна година, като Разплащателна агенция по силата на чл. 63, параграф 1 от цитирания регламент, ако установи, че даден бенефициер не изпълнява критериите за допустимост, ангажиментите или други задължения, свързани с условията за предоставяне на помощта или подкрепата, предвидена в секторното законодателство, помощта не се изплаща или се оттегля изцяло или отчасти, съответните права за плащане не се предоставят или се отменят. В секторното законодателство, с оглед принципа на споделено управление, финансовите условия за предоставяне на подпомагане по мярка 11 „Биологично земеделие“ са уредени в Наредба № 4 от 2015 г., глава втора „Условия за предоставяне на помощта“, раздел III „Финансови условия за подпомагане“. Там са регламентирани конкретните суми за подпомагане, при какви неизпълнения се намалява или не се предоставя финансовата помощ. В допълнение в чл. 10в от Закона за подпомагане на земеделските производители е предвидено министърът на земеделието да издава методика. С нея се дават указания относно приложението на цитирания раздел от наредбата, които следва да се спазят от Разплащателна агенция след завършване на проверките и преди одобряване на плащанията към бенефициентите или съответно намаление на плащанията. По такъв начин се урежда редът за реализиране на възможностите на Разплащателната агенцията да не предостави изцяло или отчасти подпомагането, ако установи неспазване на поетите ангажименти или други задължения от бенефициентите. Такова задължение на Разплащателна агенция се вменява и по силата на чл. 35 от Делегиран регламент (ЕС) № 640/2014 на Комисията от 11 март 2014 година за допълнение на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол и условията за отказ или оттегляне на плащанията и административните санкции, приложими към директните плащания, подпомагането на развитието на селските райони и кръстосаното съответствие(OB, L 181 от 20 юни 2014 г.). В тази разпоредба изрично е указано, че при вземане на решение относно размера на отказ или оттегляне на подпомагането се отчита тежестта, степента, продължителността и системността на неспазването във връзка с условията за подпомагане. Условията за подпомагане са нормативно установени, известни са на бенефициентите, те доброволно приемат да ги изпълняват и се съгласяват да бъдат проверявани от компетентните органи. Тези проверки се осъществяват, на първо място, от Разплащателна агенция, преди извършване на плащане, сроковете, на което са след края на следващата кампания. С цел изпълнение на чл. 58, параграф 1 от Регламент (ЕС) № 1306/2013, за да се осигури ефективна защита на финансовите интереси на Съюза, и да се предотврати последващо неизпълнение от същия бенефициер или от други, се предвижда и съответно процентно намаление на предоставяното подпомагане.

**Цели**

С проекта на методика се цели да се създаде защита на финансовите интереси на Европейския съюз. Чрез методиката се създава правен инструмент, чрез който Държавен фонд „Земеделие“ може да изпълни функциите си по предоставяне на безвъзмездна финансова помощ.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“.

**Очаквани резултати от прилагането на акта**

Ще се създаде яснота в приложението на Наредба № 4 от 2015 г. за земеделските стопани, поели ангажимент по мярка 11 „Биологично земеделие“ от Програмата за развитие на селските райони за периода 2014 – 2020 г., относно размера на подпомагането, които могат да получат на база заявеното, поетите ангажименти и констатираните от Разплащателна агенция неспазвания при изпълнението на тези ангажименти.

**Анализ за съответствие с правото на Европейския съюз:**

С проекта на методика се прилага чл. 4 и 5, чл. 63 и чл. 75 от Регламент (ЕС) № 1306/2013, които вменяват задължение на държавата членка да създаде процедури за обработване на заявленията, пряко информиране на земеделските стопани за решенията за плащане и извършване на тези дейности в рамките на определен срок.

Създават се условия за приложимост на чл. 35 от Делегиран регламент (ЕС) № 640/2014. В тази разпоредба изрично е указано, че при вземане на решение относно размера на отказ или оттегляне на подпомагането се отчита тежестта, степента, продължителността и системността на неспазването във връзка с условията за подпомагане.

В проекта на методика е предвидено какъв е размерът на намаления на плащанията по мярка 11 „Биологично земеделие“, ако поелият многогодишен ангажимент земеделски стопанин не спази изискванията на Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (ОВ, L 150 от 14 юни 2018 г.), наричан по-нататък „Регламент (ЕС) 2018/848“.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (ДВ, бр. 35 от 2007 г.), тъй като с проекта на методика не се транспонира директива.

**Информация за проведените обществени консултации**

На основание чл. 26 от Закона за нормативните актове проектите на заповед, методика и доклад (мотиви) са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения, е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 10в от Закона за подпомагане на земеделските производители предлагам да издадете предложения проект на заповед, с който да утвърдите проекта на методика.

|  |  |
| --- | --- |
| **Приложение:** | 1. Проект на заповед на министъра на земеделието;
2. Проект на методика по мярка 11 „Биологично земеделие” от Програмата за развитие на селските райони за периода 2014 – 2020 г.;
3. Справка за отразяване на постъпилите становища;
4. Постъпили становища;
5. Справка за отразяване на постъпилите предложения и становища от проведената обществена консултация;
6. Предложения и становища, постъпили от проведената обществена консултация.
 |

**ГЕОРГИ СЪБЕВ**

*Заместник-министър на земеделието*